Reedel andis Postimehe kultuuritoimetus üle traditsioonilise aastaauhinna Kultuurivedur. Kultuurivedur 2018 laureaat on Augustibluus.
"Augustibluus on aastaid populariseerinud ja pildil hoidnud väärikate traditsioonidega ning õhtumaade pop- ja rokk-kultuuri arengus võtmelise tähtsusega bluusižanri. Just Augustibluus on tutvustanud bluusižanri rahvusvahelisi tippe Eesti publikule, oluline on ka see, et festival on pakkunud kohalikele bluusimuusikutele võimalust esineda suurel laval suure publiku ees," seisab Postimehe kultuuritoimetuse põhjenduses.
Postimehe kultuuritoimetuse hinnangul väärib Augustibluus Kultuurivedurit oma jonnakuse ja söekuse eest, kõigele vaatamata on nad suutnud korraldada viimase veerand sajandi jooksul järjepidevalt ning kõrget kunstilist taset hoides üleriigilise tähtsusega rahvusvahelist festivali väljaspool Tallinna, elavdades seeläbi Haapsalu üldist kultuurielu.
Augustibluusi korraldamist alustasid 1994. aastal Gülnar Murumägi ja Roman Sultangirejev, alates 2008. aastast on seda üritust vedanud Indrek Ditmann ja Raul Ukareda. "Me idee on teha siin kauges maanurgas bluusifestivali nii bluusisõpradele kui ka neile inimestele, kes ei muidu iga päev bluusi ei kuula; tuua Eesti publikule koju kätte bluusimaailma absoluutseid tippe, pakkuda kohalikele bluusiartistidele võimalust ennast näidata ning kaasata ka neid eesti muusikuid, kes igapäevaselt bluusi ei mängi," ütlevad Ditmann ja Ukareda.
2019. aasta suvel toimub Augustibluus 26. korda. 2.–4. augustini näeb ja kuuleb festivali kümnel laval üle 30 kontserdi. Esinejad tehakse teatavaks 21. märtsil.
Kultuuriveduri saaja valitakse Postimehe kultuuritoimetuses, otsus peab langema ühel häälel.
Augustibluus sai 14. veduri, mille on meisterdanud puusepp Boris Puusepp.
Senised laureaadid:
2005 – Ando Kiviberg pärimuskultuuri edendamise eest
2006 – Ülar Mark avaliku arhitektuuridiskussiooni algatamise eest
2007 – Mart Taniel kaameratöö eest filmides "Sügisball", "Nuga" ja "Jan Uuspõld läheb Tartusse"
2008 – Anne Rande laste juhatamise eest raamatute ja kaunite kunstide juurde
2009 – Märt Väljataga ajakirja Vikerkaar toimetamise ja sarja "Avatud Eesti Raamat" kureerimise eest; just tänu sellele sarjale on eesti keeles kättesaadav suur osa filosoofia klassikat, aga ka tänapäeva esindavaid tekste
2010 – Indrek Kasela Sõpruse kino elluäratamise eest
2011 – Juhan Ulfsak panuse eest eesti teatrisse
2012 – saate "Tujurikkuja" meeskonnale kõneka ja professionaalse tegevuse eest ühiskonnaelu kõverpeegeldamisel ja kultuuripildis laiemalt
2013 – Hooandja meeskond ühisrahastusplatvormi idee algatamise ja elluviimise eest
2014 – Muusik, DJ ja Raadio 2 saatejuht ning õhtuse vööndi juhataja Raul Saaremets, keda võib nimetada ka õpetajaks, sest oma tegevusega on ta voolinud eestlaste muusikalist maitset mitu aastakümmet
2015 – Olga Temnikova, galerist ja Eesti kunsti väsimatu saadik
2016 – Loomingu Raamatukogu
2017 – Enn Kunila Eesti kunsti tutvustamise eest
2018 – Augustibluus. Väärikate traditsioonidega ning õhtumaade pop- ja rock-kultuuri arengus võtmelise tähtsusega bluusižanri populariseerimise ja pildis hoidmise eest eesti kultuuris
Toimetaja: Merit Maarits